
	Sak  2005/3104 

      Ark   434.11

Saksbehandler/direkte telefon: Paul A. Nilsen - 78 95 03 59


Forlenget fellingstillatelse på bjørn i Polmak i Tana kommune

Vi viser til telefonsamtaler og Deres e-post med søknad om fellingstillatelse sendt 05.09.05. 

Fylkesmannen i Finnmark innvilger søknad om forlenget skadefelling av en (1) bjørn i Polmakområdet i Tana kommune. Fellingstillatelsen er begrunnet i nye dokumenterte tap av sau til bjørn 02.09.05, samt faren for ytterligere skader. Det er gitt nærmere vilkår for fellingstillatelsen. Tillatelsen gjelder t.o.m. søndag 18. sept. 2005.

Grunnlaget for vedtaket

Tillatelsen er gitt med hjemmel i § 12 i lov om viltet (viltloven) av 29. mai 1981 nr. 38, med senere endringer, og § 8 og 9 i forskrift om forvaltning av rovvilt av 18. mars 2005, jf. Direktoratet for naturforvaltnings (DN) brev av 10. juni 2005 der fylkesmennene i region 8 (Troms og Finnmark) er gitt myndighet til å forvalte betinget fellingstillatelse på 2 bjørn innen gitt tidsramme og under gitte vilkår. Etter felling av ei ung binne på Svanvik i Pasvik den 4. august gjenstår en bjørn i denne rammen. 

Den forrige fellingstillatelsen, gitt i vårt brev datert 16.08.05, gikk ut 02.09.05. Bakgrunnen for å forlenge fellingstillatelsen er funn av fem nye kadaver drept av bjørn 02.09.05. SNO/Fjelltjenesten i Tana har dokumentert at bjørn har drept tre av dem, mens to av kadaverene er meldt inn som antatt drept av bjørn. 

SNO/Fjelltjenesten fikk ingen spormål på bjørnen som drepte sau 02.09.05, men fylkesmannen vurderer det som sannsynlig at det er den samme bjørnen som drepte sau 14.08.05. 

De to sauebøndene i beiteområdet har startet tidligere nedsanking av sau parallelt med fellingsforsøket på bjørnen. Nærmere 300 sau ble sluppet i området, og det er fortsatt mange sau på beite. Fylkesmannen mener derfor at faren for ytterlige tap er stor.

Forøvrig gis tillatelsen med samme begrunnelse og med samme vilkår som beskrevet i fellingstillatelsen datert 16.08.05. 

Vedtaket kan påklages til Direktoratet for naturforvaltning innen 3 uker etter mottakelsen av dette brev, jf. forvaltningslovens kap. IV, § 28 og 29. Eventuell klage begrunnes og sendes via Fylkesmannen.

	Med hilsen

Bente Christiansen

fylkesmiljøvernsjef
	Paul A. Nilsen

rovviltkonsulent


Kopi:   

Direktoratet for naturforvaltning, Tungasletta 2, 7485 Trondheim  

Rovviltnemnda for region 8 v/Fylkesmannen i Troms 
Fylkesmannen i Troms

Tana kommune

Øst-Finnmark Politidistrikt, Rådhussvingen 1, 9917 Kirkenes

Statens naturoppsyn Finnmark, Boks 261, 9711 Lakselv

Statskog Fjelltjenesten avd. Tana

Fylkesmannens landbruksavdeling, her

